b'\n_START_ARTICLE_\nPolpakke\n_START_PARAGRAPH_\nPolpakke var et folkelig navn p\xc3\xa5 en sending fra Vinmonopolet._NEWLINE_For f\xc3\xa5 \xc3\xa5r siden fantes vinmonopolutsalg bare i de st\xc3\xb8rste byene i Norge. Mange kommuner hadde heller ikke steder med skjenkebevilling for brennevin. Den som ville ha alkoholholdige varer, m\xc3\xa5tte ringe eller skrive bestilling til Vinmonopolet. Bestillingen ble ekspedert ved at de \xc3\xb8nskede varene ble pakket i b\xc3\xb8lgepapp og tykt brunt innpakningspapir som ble forseglet med limb\xc3\xa5nd. Pakkene var knuselige, og kunne ikke g\xc3\xa5 som vanlig post. De ble derfor sendt med tog eller fraktrute, vanligvis slik at de kom fram p\xc3\xa5 en bestemt tid. Flaskene kostet det som sto i prislista og i tillegg kom fraktprisen._NEWLINE_Polpakkene m\xc3\xa5tte h\xc3\xa5ndteres med stor diskresjon. I \xc3\x85lesund ble de ikke omtalt som \xc2\xabPakke fra Vinmonopolet i Bergen\xc2\xbb eller \xc2\xabPolpakke fra Bergen\xc2\xbb. De het \xc2\xabPakke fra Bergen\xc2\xbb. Det var mange nysgjerrige \xc3\xb8yne som registrerte hvem mottakeren av polpakker var og hvor mange pakker de fikk. Tilgjengeligheten av alkoholholdige varer var d\xc3\xa5rlig og ved en anledning var behovet for polpakke s\xc3\xa5 p\xc3\xa5trengende at adressaten stjal sin egen polpakke._NEWLINE_Vinmonopolet har fortsatt plikt til \xc3\xa5 sende varer til kunder som bor uveisomt til, men behovet for \xc3\xa5 motta polpakke har avtatt gradvis etterhvert som antall utsalgssteder har \xc3\xb8kt.'